ตะวันออกลิสซิ่งเน้นปล่อยกู้รถหรูหารายได้
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

โพสต์ทูเดย์ — ตะวันออกพาณิชย์ลิสซิ่ง สบช่องตลาดนำเข้ารถยนต์คึกคัก เพิ่มช่องทางปล่อยสินเชื่อใหม่
นายดนุชา วีระพงษ์ ประธานเจ้าหน้าที่บริหาร บริษัท ตะวันออกพาณิชย์ลิสซิ่ง เปิดเผยว่า ในปีนี้บริษัทตั้งเป้าปล่อยสินเชื่อรถยนต์มือสองให้เพิ่มเป็น 600 ล้านบาท หรือเพิ่มขึ้น 50% เมื่อเทียบกับปีที่ผ่านมา และเพิ่มช่องทางธุรกิจใหม่ด้วยการปล่อยสินเชื่อหมุนเวียนหรือสินเชื่อฟลอร์แพลนอีก 200 ล้านบาท ให้กับบริษัท ยูเนี่ยนออโต้ ซึ่งเป็นผู้ประกอบการนำเข้ารถยนต์อิสระ หรือเกรย์ มาร์เก็ต รายใหม่ที่จะเปิดตัวในเดือน เม.ย.นี้ 
สำหรับตลาดเกรย์ มาร์เก็ตนั้น เป็นอีกตลาดหนึ่งที่มีแนวโน้มการเติบโตสูง นอกเหนือจากตลาดรถยนต์ที่มีสัญญาณฟื้นตัวอย่างชัดเจน และบริษัทยังอยู่ระหว่างเจรจาเป็นพันธมิตรกับเกรย์ มาร์เก็ตแห่งอื่นเพิ่มเติมอีก
“ผู้ประกอบการเกรย์ มาร์เก็ตยังไม่ค่อยมีสถาบันการเงินไหนรองรับ ส่วนใหญ่จึงทำด้วยทุนตัวเอง แต่เรามองว่าตลาดนี้มีอนาคต ให้ผลตอบแทนดี ดอกเบี้ยก็ได้สูงที่ 1% ต่อเดือน เป็นสินเชื่อระยะสั้นเพียง 90 วันเท่านั้น ขณะที่รถมือสองจะได้ดอกเบี้ยคงที่ประมาณ 5% ต่อปี โดยปัจจุบันมียอดสินเชื่อรวมอยู่ประมาณ 1,000 ล้านบาท” นายดนุชา กล่าว
ทั้งนี้ เพื่อเป็นการเตรียมพร้อมและรองรับการขยายโอกาสในการปล่อยสินเชื่อให้มากขึ้น คณะกรรมการบริษัทจึงมีมติให้ออกใบสำคัญแสดงสิทธิที่จะซื้อหุ้นสามัญของบริษัทจำนวน 205 ล้านหน่วย ให้แก่ผู้ถือหุ้นเดิมตามสัดส่วน 2 หุ้นเดิมต่อใบสำคัญแสดงสิทธิ 1 หน่วย พร้อมทั้งอนุมัติให้เพิ่มทุนจดทะเบียนจาก 410 ล้านบาท เป็น 205 ล้านบาท เพื่อรองรับสิทธิแปลงสภาพดังกล่าว โดยในปีที่ผ่านมาบริษัทมีกำไรสุทธิ 28 ล้านบาท ลดลงเมื่อเทียบกับปี 2551 ที่กำไร 29 ล้านบาท ซึ่งเป็นผลจากภาวะเศรษฐกิจและการเมืองในประเทศ